Predkladacia správa

Ministerstvo práce, sociálnych vecí a rodiny SR (ďalej len ministerstvo) predkladá v zmysle uznesenia vlády SR č.397 z 28. apríla 2004, vyhodnotenie základných téz koncepcie politiky vlády v integrácii rómskych komunít. Uznesenie vlády SR v bode C.2. ukladá ministrovi práce, sociálnych vecí a rodiny v spolupráci so splnomocnenkyňou vlády SR pre rómske komunity, vypracovať správu o dosahu a účinku zmien sociálneho systému na rómske komunity žijúce vo vybraných osadách v nadväznosti na Program sociálnych terénnych pracovníkov a Komplexný rozvojový program rómskych osád  a na základe podkladov spracovaných splnomocnenkyňou vlády SR pre rómske komunity.
        Vzhľadom k tomu, že ministerstvo aj napriek urgenciám nedostalo z úradu splnomocnenkyne vlády SR pre rómske komunity relevantné podklady, ktoré jej predmetné uznesenie ukladá, predložená správa nemôže zohľadňovať všetky kritériá a špecifiká sociálnej reformy na sledovanú rómsku komunitu. Preto sa zameriava  na dopad sociálnej reformy a následných opatrení, ktoré bolo možné sledovať v rámci dostupnej údajovej základne, ako aj 
inštitucionálnych kapacít rezortu práce vo vzťahu k časti rómskej populácie. S touto skutočnosťou súvisí aj časový posun predloženia materiálu na rokovanie vlády. 
       V rámci priorít vlády SR v integrácii rómskych komunít na rok 2004, ktorá bola prijatá v zmysle uznesenia č. 397 z 28. apríla 2004 vláda konštatovala, že bol odstránený systém vyplácania sociálnych dávok, ktorý dlhodobo demotivoval prijímateľov v hľadaní práce, zároveň však upozornila, že veľká časť Rómov čelí tzv. dvojitej marginalizácii. Nová sociálna politika, ktorá sa v praxi implementuje od roku 2004 kladie zvýšené nároky na aktivitu nielen jednotlivcov, ale aj komunít, na osobnú zodpovednosť občana ako aj celej občianskej spoločnosti. Osobitne však musí zohľadňovať aj isté špecifické faktory, akými nepochybne sú pretrvávajúce fenomény diskriminácie a predsudky, ale aj sociálno patologické javy v segregovaných komunitách. Sociálna reforma zásadne ovplyvňuje životné podmienky, ale aj postoje nielen sociálne odkázaných obyvateľov, ale aj tých, ktorí spolu s nimi vytvárajú komunitné spoločenstvá a život občianskej spoločnosti na Slovensku. Nielen štát a jeho inštitúcie, ale aj  samospráva a občianske združenia sa dostávajú v oblasti sociálnej politiky do kvalitatívne nových vzťahov spoločenskej participácie a zodpovednosti. 
      	Predmetná správa okrem vyhodnotenia plnenia uznesenia uvádza i poznatky získané z plánov Komplexného rozvojového programu rómskych osád a Programu sociálnych terénnych pracovníkov a čiastkových zistení z prieskumov sociálnej situácie prostredníctvom úradov práce, sociálnych vecí a rodiny v lokalitách juhovýchodného a východného Slovenska. Podrobnejšie hodnotí situáciu vo vzťahu k prijatým opatreniam v obciach: Čičava, Hlinné, Bystrany, Jarovnice, Rudňany, Spišská Nová Ves, Hermanovce, Pečovská Nová Ves, Jastrabie nad Topľou, Malá Domaša, Soľ, Žalobín, Nálepkovo, Letanovce. Markušovce, Krivany, Torysa. Svinia, Veľký Krtíš, mesto Spišská Nová .
Problémy rómskych komunít je nutné riešiť v mieste vzniku a z úrovne zodpovedajúcej príslušnému regiónu, resp. obcí, kde  Rómovia žijú. Aj z uvedeného dôvodu ministerstvo spracovalo sociálny program, na ktorý  vyčlenilo v rozpočte ministerstva 18,6 mil. Sk na rok 2004. Program je cielený  ku komunitám využívaním nástroja terénnej sociálnej práce a zriaďovaním stredísk osobnej hygieny a práčovní. V minulosti pracovalo v teréne  28 terénnych sociálnych pracovníkov, sociálnym programom  ministerstva sa ich počet zvýšil v roku 2004 na 76.
	Vypracovaná správa obsahuje tri časti. Prvá časť popisuje problémovú oblasť sociálnej situácie marginalizovaných skupín obyvateľstva. Druhá časť definuje Nástroje politiky vlády a ministerstva pri prehlbovaní pozitívnych účinkov sociálnej reformy vo vzťahu k sociálne znevýhodneným občanom. Tretia časť Dopady reformy obsahuje prijaté  opatrenia  vo vzťahu k zlepšeniu sociálnej situácie  u časti rómskeho obyvateľstva,  táto časť  materiálu  obsahuje ilustračné príklady pozitívnych efektov dopadu sociálnej reformy na rómske obyvateľstvo. Záver materiálu obsahuje návrhy  opatrení na zlepšenie sociálneho postavenia rómskych marginalizovaných skupín.